Diari Oficial de la Generalitat Valenciana


Sumari del DOGV 8164, del 07-11-2017 (2017/9763)

RESOLUCIÓ de 25 d'octubre de 2017, de la Conselleria d'Habitatge, Obres Públiques i Vertebració del Territori, per la qual s'eximeixen del requisit d'empadronament mínim d'un any les dones víctimes de violència de gènere per a l'accés als habitatges de promoció pública propietat de l'Entitat d'Infraestructures de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8164

Data del DOGV
:   07-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9763


Data del document
:   25-10-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * habitatge social
    * legislació

RESOLUCIÓ de 25 d'octubre de 2017, de la Conselleria d'Habitatge, Obres Públiques i Vertebració del Territori, per la qual s'eximeixen del requisit d'empadronament mínim d'un any les dones víctimes de violència de gènere per a l'accés als habitatges de promoció pública propietat de l'Entitat d'Infraestructures de la Generalitat. [2017/9763]  
Antecedents de fet  
1. La transversalitat és un dels principis rectors de la Llei 7/2012, de 23 de novembre, de la Generalitat, integral sobre la violència sobre la dona en l'àmbit de la Comunitat Valenciana, que en l'article 7 s'estableix com a actuació prioritària i imprescindible en el disseny, implementació i avaluació de les polítiques i plans de l'Administració de la Generalitat.  
Aquesta mateixa llei, en els articles 17 i 57, estableix el dret a l'accés a un habitatge de les dones víctimes de violència. Aquest dret troba el seu reconeixement en la baremació per a la concessió d'habitatge públic que regula el Decret 75/2007, de 18 de maig, del Consell, pel qual s'aprova el Reglament de protecció pública a l'habitatge.  
  
2. No obstant això, el citat Decret 75/2007, en l'apartat c de l'article 154, estableix entre els requisits per a ser adjudicatària d'un habitatge de promoció pública que la persona sol·licitant residisca i estiga empadronada en el municipi on estiga l'habitatge, almenys durant l'any anterior a la sol·licitud, o alternativament, acredite un lloc de treball en el municipi esmentat.  
Aquest requisit suposa un impediment per a accedir als habitatges quan, lamentablement moltes vegades, la víctima i els fills, si és el cas, ha d'abandonar el seu municipi per raons de seguretat personal, bé per una situació de risc extrem, bé per les situacions sociofamiliars i emocionals que genera la violència de gènere, i traslladar-se a un altre municipi.  
3. Per allò que s'ha exposat en els antecedents de fet anteriors, és necessari i urgent, per a aconseguir garantir l'accés a l'habitatge que arreplega la nostra normativa, que s'eximisca les víctimes de violència de gènere del requisit de residir en la localitat on s'ubica l'habitatge, tant en el seu primer accés a l'habitatge com en les seues sol·licituds de trasllat de municipi, quan quede acreditada la seua condició de víctima de violència de gènere, tant si és la sol·licitant, com si forma part d'una unitat de convivència.  
  
Fonaments de dret  
1. És competent per a dictar la present resolució la consellera d'Habitatge, Obres Públiques i Vertebració del Territori, d'acord amb el que estableix el Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori (DOGV 7620, 22.09.2015).  
  
2. D'acord amb el que disposa l'article 152.b del Decret 75/2007, de 18 de maig, del Consell, pel qual s'aprova el Reglament de protecció pública a l'habitatge, el titular de la conselleria competent en matèria d'habitatge excepcionalment podrà determinar mitjançant una resolució motivada l'aplicació d'un règim excepcional d'adjudicació, ateses circumstàncies extraordinàries o especials necessitats de col·lectius determinats.  
3. En virtut del que s'ha exposat, i vista la necessitat del col·lectiu de les dones víctimes de violència de gènere d'accedir a un habitatge, i que aquest estiga situat en una altra localitat, i preferentment en distinta província, de la del seu domicili d'origen, s'eximeix les víctimes de violència de gènere del requisit de residir durant almenys un any en la mateixa localitat on està situat l'habitatge a què sol·licita accedir.  
Vist tot això, la proposta de la directora general d'Habitatge, Rehabilitació i Regeneració Urbana; el Decret 75/2007, de 18 de maig, del Consell, pel qual s'aprova el Reglament de protecció pública a l'habitatge; la Llei 39/2015, d'1 d'octubre, del procediment administratiu comú de les administracions públiques, i la resta de legislació de general i pertinent aplicació, resolc:  
Únic  
Eximir les víctimes de violència de gènere, juntament amb les seues unitats de convivència, del requisit de residir durant almenys un any en la mateixa localitat on està situat l'habitatge a què sol·licita accedir.  
Contra la present resolució, que posa fi a la via administrativa, es podrà interposar un recurs potestatiu de reposició davant de la consellera d'Habitatge, Obres Públiques i Vertebració del Territori en el termini d'un mes, comptador des de l'endemà de la seua publicació, segons disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o interposar directament recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació d'aquesta, d'acord amb el que estableix els articles 10.1.a, i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que es puga interposar qualsevol altre recurs que es considere oportú.  
  
València, 25 d'octubre de 2017. La consellera d'Habitatge, Obres Públiques i Vertebració del Territori: María José Salvador Rubert.